
Adresseliste


03/3290-       ARTS/VI/MOK
22.05.2003

445.23

Vedtak om hiuttak av jerv i Burfjellet i Rana kommune - Nordland fylke

Vi viser til søknad mottatt pr e-mail den 22. april 03 der Fylkesmannen i Nordland søker om tillatelse til uttak og avliving av årsunge(r), samt mordyr av jerv fra et konkret ynglehi i området Burfjellet i Rana kommune.
Bakgrunn

Fylkesmannens søknad om felling av jervunge(r) og mordyr er begrunnet ut fra en helhetsvurdering av bestandssituasjonen for jerv, skadesituasjonen på sau, forebyggende tiltak, resultatet av lisensjakta på jerv, samt en vurdering av områdets betydning som beiteområde for sau og rein. 

I Fylkesmannens utkast til forvaltningsplan for jerv, gaupe, bjørn, ulv og kongeørn er det lagt opp til at det skal arbeides spesielt intensivt med å få ned tapene av rein og sau i områder som har hatt store gjentatte tap til rovvilt over flere år. Ved å velge ut slike særskilte tiltaksområder ønsker fylkesmannen å redusere tapene langsiktig i de mest tapsutsatte områdene. I disse områdene iverksettes flere virkemidler; både forebyggende tiltak og tiltak rettet mot rovviltbestandene. Rana kommune er et slikt tiltaksområde.

Fylkesmannen viser til at det under lisensjakta 2002/2003 ble felt til sammen ni jerver i Nordland av en total kvote på ti dyr. Sju av de felte dyrene var tisper. Fire av de ni jervene ble felt innenfor region 2 hvor Rana kommune inngår. To av de fire dyra var unge hanner og ble felt innenfor Rana kommune. Den ene ble felt i Langvassgrenda i Burfjellområdet, og den andre ved Snøfjellvatn. De to andre jervene som ble felt i region 2 var tisper. Disse ble felt i Skaiti i Saltdal kommune. I tillegg ble det felt to tisper ved Raudvatnet i den delen av Rana kommune som tilhører region 1.

Fylkesmannen vurderer likevel situasjonen slik at felling av jervunge(r) og mordyr i dette området ikke kommer i konflikt med målsettingen om å opprettholde en sammenhengende levedyktig bestand av jerv på Nordkalotten, og at slikt uttak ikke vil være skadelig for bestandens overlevelse.

Direktoratets vurdering

Det vises innledningsvis til søknad fra Fylkesmannen i Nordland datert 22. april 03. 

Uttak av et jervehi kan ikke sees på som en isolert sak. Direktoratet må vurdere den samlede årlige reproduksjon i et område, og på bakgrunn av dette vurdere om hiuttak er aktuelt, og i tilfelle hvilket. Denne vurderingen kan vanskelig gjøres på forsvarlig måte uten at man har nødvendige data tilgjengelig. Søknaden om hiuttak ble mottatt den 22. april 03, og på dette tidspunkt var det påvist 4 ynglinger innenfor Nordland fylke. Det forelå dermed ikke et dokumentert bestandsmessig grunnlag til å tillate hiuttak på det tidspunkt søknaden ble mottatt. Erfaringsmessig blir de fleste ynglinger av jerv påvist i siste halvdel av april og første halvdel av mai, og på denne bakgrunn valgte direktoratet å la søknaden ligge i bero inntil en var kommet lengre inn i registreringssesongen. Fylkesmannen i Nordland ble informert om disse vurderinger. Direktoratet v/artsavdelingen mottok den 21. mai 03 en statusrapport fra direktoratet v/Statens naturoppsyn over yngleregistreringer av jerv i Nordland pr 21. mai 03, og velger med grunnlag i denne rapporten å vurdere eventuelt hiuttak av jerv i Burfjellet i Rana kommune.

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforsksriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare   gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. 35 (1996/97) og Innst. S. nr. 301 (1996/97). Av disse dokumenter fremgår bl.a. at jervebestanden i Nord-Norge skal forvaltes slik at en sikrer sammenhengende utbredelse og reproduksjon på Nordkalotten, og at uttak av jerv ikke skal føre til redusert bestandsstørrelse i forhold til bestandsstørrelsen på det tidspunkt Stortingsmeldingen ble behandlet.
Årene 1999, 2000, 2001 og 2002 er det registrert henholdsvis 33, 34, 29 og 22 ynglinger av jerv i Nord-Norge. Norsk Institutt for naturforskning (NINA) har gjort en oppdatert beregning av vinterbestanden av jerv i Nord-Norge (inkl. Nord-Trøndelag) med grunnlag i gjennomsnittlig antall verifiserte ynglinger av jerv i perioden 2000-2002. Beregningene gir et estimat på ca 181 individer. Bestanden av jerv i Nord-Norge er etter dette av tilsvarende størrelse som i perioden 1995-1997, hvor bestanden ble estimert til ca 180 individer. I Nordland fylke er det i perioden 1999 – 2002 registrert henholdsvis 10, 8, 13 og 11 ynglinger av jerv, og vinterbestanden i Nordland er beregnet til ca 70 individer med grunnlag i gjennomsnittlig antall verifiserte ynglinger av jerv i perioden 2000-2002.

Jervebestanden i Nord-Norge har totalt sett vært i økning i perioden etter at Stortingsmeldingen ble behandlet, men beregninger viser nå at bestanden er tilbake på samme nivå som i 1996-1997. Bestandsstørrelsen i Nordland fylke har vært noenlunde stabil i samme periode. I Sverige har det vært en betydelig reduksjon i jervebestanden siden 1996. 

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Det aktuelle området er et viktig beiteområde både for sau og rein. Av fylkesmannens brev av 22. april 03 vises til at Bjørnådal beitelag har sommerbeite i Burfjellområdet. Beitesesongen 2002 slapp fem medlemmer i beitelaget til sammen 415 sauer og 696 lam på utmarksbeite, hvorav 3 sauer og 105 lam ble erstattet som tatt av rovvilt. Av disse ble 91 erstattet som tatt av jerv, ti som tatt av freda rovvilt og sju som tatt av gaupe. Beitesesongen 2001 ble det erstattet 3 sauer og 63 lam som tatt av jerv. Tilsvarende tall for beitesesongen 2000 var 3 sauer og 25 lam. Burfjellområdet er sommerbeiteområde for Hestmannen/Strandtindene reinbeitedistrikt. Dette området er nylig tatt i bruk som permanent sommerbeiteområde, og distriktet har derfor begrenset med erfaring i forhold til jerveskader på rein i dette området. Distriktet opplyser at den aktuelle hilokaliteten befinner seg innenfor distriktets kalvingsland, og uttrykker bekymring i forholdt til at dette kan medføre store tap til jerv.

Direktoratet har ved to tilfeller de senere år gitt tillatelse til hiuttak i Burfjellområdet. Våren 2000 ble det gitt tillatelse til uttak, men tillatelsen ble ikke effektuert av praktiske årsaker. Også våren 2002 ble det gitt tillatelse til hiuttak, men heller ikke denne ble effektuert. På grunn av en akutt tapssituasjon på slutten av beitesesongen 2002, gav Fylkesmannen Bjørnådal Beitelag fellingstillatelse på en jerv i det aktuelle området i perioden 06. august – 20. august. Fellingsforsøket resulterte ikke i felling av jerv.

Fylkesmannen viser til at det er gjennomført forebyggende tiltak som tidligsanking og ekstraordinært tilsyn i området de senere år, men at det likevel har vært betydelige jerveskader i området. Potensialet for framtidige skader på sau og rein i området vurderes for å være betydelig.

Betydelige tap til jerv i det aktuelle området har de senere år gitt grunnlag for tillatelser til hiuttak, fellingstillatelser og midler til forebyggende tiltak. Det er ikke tatt ut jerv i området ved hiuttak eller fellingstillatelser de senere år, men det ble felt 2 unge hannjerver i området siste lisensjaktsesong. I 2002 ble det registrert 11 ynglinger av jerv i Nordland, deriblant en yngling i Burfjellområdet. Bestandsstørrelsen av jerv i Nordland fylke har vært noenlunde stabil i perioden 1996 - 2002. Registrert avgang av jerv i Nordland jaktåret 2002/2003 er på 13 dyr. Av disse er minimum 9 tisper, og de fleste av tispene er vurdert til å være eldre enn 1 år. 

Av tispene ble hele 7 felt under lisensjakta, og flere ble felt i områder med liten eller ingen skadeproblematikk i forholdt til bufe eller rein. Direktoratet anser dette for uheldig, og mener dette understreker viktigheten av å styre lisensjakta i sterkest mulig grad mot områder med skadeproblemer. Direktoratet mener videre at den høye avgangen av tisper under lisensjakta viser at det bør settes tispekvoter på lisensjaktkvoter. Tilfeldigheter i forhold til hvilke kjønn- og aldersklasser av dyr som felles ett enkelt år vil kunne få store konsekvenser for en bestand av jerv i et område. Direktoratet vurderer avgangen av tisper i Nordland siste jaktår for å være betydelig, og gjør det nødvendig å utvise spesielt stor varsomhet i forhold til hiuttak. Inneværende år er det pr 21. mai 03 påvist 9 ynglinger i Nordland fylke.

Ut fra en helhetsvurdering finner direktoratet å iverksette forsøk på uttak av årsunge(r) og mordyr av jerv i Burfjellområdet i Rana kommune. Direktoratet vurderer uttak i det aktuelle området for ikke å være til skade for jervebestandens overlevelse i Nordland, eller for å komme i konflikt med målsettingen om å opprettholde en sammenhengende utbredelse av jerv på Nordkalotten.

Med grunnlag i fylkesmannens søknad av 22. april 03 og vurderingene ovenfor, fatter direktoratet vedtak om uttak og avliving av årsunge(r) og mordyr av jerv fra ett ynglehi i Burfjellområdet i Rana kommune. Vedtaket er fattet med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2.

Følgende vilkår er knyttet til iverksettelsen av fellingstillatelsen:

1. Fellingstillatelsen gjelder innenfor Burfjellområdet i Rana kommune i Nordland fylke.

2. Direktoratet for naturforvaltning v/Statens naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av hi.

3. Tillatelsen gjelder i tidsrommet 23. mai 03 – 31. mai 03.

4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Personell fra Statens naturoppsyn var i Burfjellområdet og søkte gjennom området natt til 22. mai 03. Det var da skare og vanskelige sporingsforhold i området, og det ble ikke funnet spor eller andre tegn på fersk aktivitet av jerv ved lokaliteten. Det må derfor gjøres ytterligere utredninger i området med sikte på å lokalisere dyrene.  

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jfr. forvaltningsloven § 32.

Med hilsen

Yngve Svarte e.f.
Erik Lund

avdelingsdirektør

